Številka: 6035-6/2019/14

Datum: 19. 3. 2020

Svet Nacionalne agencije Republike Slovenije za kakovost v visokem šolstvu je na podlagi 51. t člena v zvezi s četrto alinejo prvega odstavka 51. f člena Zakona o visokem šolstvu (Uradni list RS, št. 32/12-UPB7, 40/12-ZUJF, 57/12-ZPCP-2D, [109/12](http://www.uradni-list.si/1/objava.jsp?sop=2012-01-4320), [85/14](http://www.uradni-list.si/1/objava.jsp?sop=2014-01-3443), [75/16](http://www.uradni-list.si/1/objava.jsp?sop=2016-01-3209), [61/17](http://www.uradni-list.si/1/objava.jsp?sop=2017-01-2917) – ZUPŠ in [65/17](http://www.uradni-list.si/1/objava.jsp?sop=2017-01-3065); v nadaljevanju: ZViS) in v zvezi z prvim odstavkom 20. člena Meril za zunanjo evalvacijo višjih strokovnih šol (Uradni list RS, št. 21/18 in 69/18 ; v nadaljevanju: merila) v postopku zunanje evalvacije Šolskega centra Kranj, Višje strokovne šole, ki je bil začet na podlagi vloge Šolskega centra Kranj, ki ga zastopa direktor Jože Drenovec, na svoji 149. seji 19. 3. 2020 sprejel naslednje mnenje:

**MNENJE**

*Svet Nacionalne agencije Republike Slovenije za kakovost v visokem šolstvu meni, da Šolski center Kranj, Višja strokovna šola, izpolnjuje standarde kakovosti, določene z Merili za zunanjo evalvacijo višjih strokovnih šol.*

**Obrazložitev**:

Šolski center Kranj, Kidričeva cesta 55, 4000 Kranj (v nadaljevanju: vlagatelj) je na svet Nacionalne agencije Republike Slovenije za kakovost v visokem šolstvu (v nadaljevanju: svet agencije) 4. 9. 2019 vložil vlogo za zunanjo evalvacijo Šolskega centra Kranj, Višje strokovne šole (v nadaljevanju: šola) zaradi sprejetja mnenja o izpolnjevanju standardov kakovosti, določenih z merili. Vlagatelj je vlogo ustrezno dopolnil 15. 10. 2019. Šola je vlogo vložila na predpisanem obrazcu in priložila vse priloge, predpisane v 15. členu meril.

Svet agencije je v postopku v skladu s 14. členom meril na svoji 143. seji 24. 10. 2019 imenoval skupino strokovnjakov za pripravo skupnega poročila o zunanji evalvaciji šole. Skupina strokovnjakov v sestavi: mag. Ana Starc Žagar, ERUDIO IC, Višja strokovna šola, prof. dr. Iztok Palčič, Univerza v Mariboru, Fakulteta za strojništvo in Sara Zmrzlak, študentka, je na podlagi samoevalvacijskega poročila šole, vloge, druge zahtevane dokumentacije in obiska šole 11. 12. in 12. 12. 2019 pripravila skupno evalvacijsko poročilo, ki ga ja na agencijo posredovala 28. 1. 2020. Šola je 14. 2. 2020 posredovala pripombe na evalvacijsko poročilo. Skupina strokovnjakov je pripombe proučila in na podlagi teh pripomb pripravila končno evalvacijsko poročilo, ki ga je na svet agencije posredovala 20. 2. 2020. Iz poročila je razvidno, da šola deluje v skladu z zakonodajo in merili.

V 26. členu Zakona o višjem strokovnem izobraževanju (Uradni list RS, št. 86/2004 in 100/2013; v nadaljevanju: ZVSI) je določeno, da izpolnjevanje pogojev za opravljanje višješolske dejavnosti vsakih pet let po uradni dolžnosti, na predlog nacionalne agencije ali inšpektorata, pristojnega za šolstvo, pa tudi prej, preverja ministrstvo, pristojno za višje šolstvo. V 51. t členu ZViS je določeno, da agencija opravlja evalvacije višjih strokovnih šol v skladu z merili in postopki, ki jih določi svet agencije, ter da se pri tem smiselno uporabljajo določbe ZViS, ki urejajo zunanjo evalvacijo visokošolskih zavodov. Področja presoje višje strokovne šole določa 5. člen meril, in sicer: delovanje šole, kadri, študenti, materialni pogoji ter notranje zagotavljanje in izboljševanje kakovosti ter izvajanje študijskih programov.

Svet agencije je vlogo šole obravnaval na svoji 149. seji 19. 3. 2020. Presojal jo je po vseh standardih kakovosti določenih v 6., 7., 8., 9. in 10. členu meril, ki opredeljujejo področja presoje: delovanje šole, kadri, študenti, materialne razmere ter notranje zagotavljanje in izboljševanje kakovosti ter izvajanje študijskih programov. Svet agencije je delil mnenje skupine strokovnjakov, da šola deluje v skladu z zakonom in merili.

Področje delovanja šole opredeljujejo standardi kakovosti od 1 do 7. Šola ima odločbo o vpisu v razvid za študijske programe Ekonomist, Elektroenergetika, Informatika, Mehatronika, Organizator socialne mreže, Poslovni sekretar in Varovanje. Šola uspešno prepoznava svoje poslanstvo v lokalnem in širšem nacionalnem prostoru, kar izražajo tudi njeni strateški dokumenti. Šola je močno povezana z organizacijami v regiji, z njimi tesno sodeluje tako na strokovnem kot zaposlitvenem področju. S pridobljenimi kompetencami so zadovoljni tako diplomanti kot delodajalci. Notranja organiziranost šole zagotavlja sodelovanje vseh pomembnih skupin deležnikov pri upravljanju in razvijanju višješolske dejavnosti, pri čemer gre izpostaviti tako dobre odnose znotraj kolektiva kot posluh za individualne potrebe študentov. Šola izkazuje kakovostno izobraževalno, strokovno in razvojno dejavnost – študenti in zaposleni sodelujejo v številnih projektih. Združenje Konektor skrbi za še bolj intenzivno povezovanje in sodelovanje s podjetji v regiji. Praktično izobraževanje je dobro organizirano in se tako tudi izvaja, kar je tudi zasluga dobro utečenih povezav z lokalnim gospodarstvom. Na področju stika z diplomanti so strokovnjaki izpostavili nekaj potencialnih vrzeli vezanih na delovanje alumni kluba ter vrsto in časovno izvajanje anketiranja. Notranji sistem kakovosti omogoča sklenitev kroga kakovosti na vseh področjih delovanja šole. Šola deležnike in javnost sproti obvešča o študijskih programih in svoji dejavnosti, pri čemer strokovnjaki ugotavljajo, da so nekateri študijski programi v okolju bolj prepoznani kot drugi, kar vpliva tudi na sam vpis študentov.

Področje kadrov opredeljujeta standarda kakovosti 8 in 9. Na šoli so zagotovljeni predavatelji in drugi strokovni delavci za kakovostno opravljanje izobraževalnega dela, obenem pa tudi podporne službe za učinkovito pomoč in svetovanje. Predavatelji so strokovnjaki na svojem področju, velik del jih deluje v gospodarstvu, in tako v izobraževalni proces vnašajo aktualna znanja. Notranji predavatelji sodelujejo na razvojnih in aplikativnih projektih, po mnenju strokovnjakov pa bi bilo potrebno še spodbuditi povezovanje Medpodjetniškega izobraževalnega centra (MIC) in gospodarstva. Študentje so zelo zadovoljni z delom in razpoložljivostjo podpornih služb. Šola zagotavlja pedagoškim in strokovnim delavcem možnosti za razvoj in usposabljanje.

Področje študentov opredeljujejo standardi 10 do 13. Šola študentom zagotavlja ustrezno pomoč, svetovanje ter usklajevanje različnih potreb študentov pri sestavi urnika. Študenti so zelo zadovoljni z osebnim pristopom in individualno obravnavo tako s strani vodstva, podpornih služb kot tudi predavateljev. Strokovnjaki priporočajo, da se preveri vsebina anket in razmisli o iskanju alternativnih pristopov k spremljanju zadovoljstva. Študenti imajo zagotovljene kakovostne razmere za študij, strokovno in razvojno delo, praktično izobraževanje ter obštudijsko dejavnost. Šola uspešno varuje pravice študentov, študenti sodelujejo v vseh predpisanih organih, strokovnjaki so izpostavili nekaj priporočil, povezanih z delovanjem študentskega sveta. Študenti sodelujejo pri vrednotenju ter posodabljanju vsebin in izvajanja dejavnosti šole, aktivno sodelujejo pri pripravi samoevalvacijskega poročila.

Področje materialnih razmer opredeljujejo standardi 14 do 17. Prostori in vrhunska oprema šole omogočajo kakovostno izvajanje vseh dejavnosti – strokovnih, razvojnih in pedagoških. Računalniška oprema se posodablja, skrbi se za energetsko sanacijo stavb. Velika prednost šole je tudi vzpostavljen MIC, katerega potenciale je potrebno izkoristiti tako z vidika sodelovanja z gospodarstvom kot usposabljanja študentov. Zagotovljene so prilagoditve študentom z različnimi oblikami invalidnosti, morebitne težave se rešujejo individualno. Zagotovljeni so ustrezni in stabilni finančni viri za izvajanje in nadaljnji razvoj višješolske dejavnosti. Knjižnica šole ima ustrezno študijsko in strokovno literaturo ter zagotavlja kakovostne knjižnične storitve. Strokovnjaki svetujejo uporabo programa za preverjanje plagiatorstva pri diplomskih in seminarskih nalogah ter uvedbo spletnega repozitorija zaključnih del.

Področje notranjega zagotavljanja in izboljševanja kakovosti opredeljujejo standardi 18 do 22. Šola evalvira vsebino, sestavo in izvajanje izvedbenega študijskega programa ter znotraj zakonskih možnosti uspešno posodablja študijske programe. Strokovnjaki so kot priložnost za izboljšanje izpostavili prilagoditev vsebine in obsega anket oziroma iskanje alternativnih pristopov spremljanja zadovoljstva študentov. Samoevalvacijsko poročilo je sicer ustrezno pripravljeno, z vsebino in izsledki poročila pa je potrebno aktivno seznanjati vse ključne skupine deležnikov, akcijski načrt ob koncu pa bi bilo smiselno opremiti z nosilci odgovornosti in roki za izvedbo. Šola je uspešno upoštevala večino priporočil prejšnje evalvacije NAKVIS, izvaja pa tudi notranje presoje po predpisanih standardih kakovosti. Način, oblika in obseg izvajanja študijskega programa ustrezajo njegovi vsebini in sestavi, tako da so kakovostno prilagojene in zagotovljene študijske vsebine, izvedbene prakse in viri. Zaznati je različne pristope k zagotavljanju na študenta osredinjenega pedagoškega procesa, predavatelji so strokovnjaki na svojih področjih, študenti imajo številne možnosti za projektno delo, praktično izobraževanje je zgledno organizirano, prav tako so izvrstne tudi materialne razmere, strokovnjaki so pohvalili odličen dokumentarni sistem.

Vse navedeno je jasno razvidno iz končnega evalvacijskega poročila skupine strokovnjakov, ki ga je svet agencije v celoti upošteval pri svojem mnenju. Skupina strokovnjakov ugotavlja, da šola v deluje v skladu z ZVSI in merili. Šolo pozitivno ocenjuje prav na vseh področjih presoje, ob koncu vsakega področja pa še posebej poudari njene prednosti in tudi primere dobre prakse. Priporočila za izboljšanje, ki jih je skupina strokovnjakov zapisala pri vsakem področju presoje, za šolo niso zavezujoča, pripomorejo pa lahko k nadaljnjemu razvijanju kakovosti šole ter so v skladu z evropskimi priporočili in smernicami na tem področju. S priporočili se strinja tudi svet agencije. Na podlagi navedenega svet agencije meni, da šola izpolnjuje vse standarde kakovosti, določene z merili: ustrezni so njeno delovanje, kadrovska zasedba, odnos do študentov, materialni pogoji ter notranje zagotavljanje in izboljševanje kakovosti ter izvajanje študijskih programov.

Šola ima v skladu z 22. členom meril možnost, da se na mnenje odzove v roku 30 dni od prejema. Svet agencije sprejeto mnenje in morebiten odziv šole pošlje ministrstvu, pristojnemu za visoko šolstvo.

|  |  |
| --- | --- |
| Postopek vodil:Gregor RebernikVišji svetovalec III | dr. Peter Purg Predsednik sveta Nacionalne agencije Republike Slovenije za kakovost v visokem šolstvu  |

**Vročiti**:

- Šolski center Kranj, Višja strokovna šola, Kidričeva cesta 55, 4000 Kranj;

- Ministrstvo za izobraževanje, znanost in šport, sektor za višje strokovno izobraževanje, Masarykova cesta 16, 1000 Ljubljana.